stanford-oval/wikipedia huggingface dataset:
Henri Rougier

| Henri Rougier |
| --- | --- |
 Henri Rougier De Dietrich -autossaan. Circuit des Ardennes, Bastogne, 25.7.1904
Henkilötiedot
Syntynyt: 28. lokakuuta 1876 Marseille, Ranska
Kuollut: Heinäkuu 1956 Marseille, Ranska
Henri Louis Rougier (28. lokakuuta 1876 – heinäkuu 1956) oli ranskalainen urheilija, kilpapyöräilijä, ilmailun pioneeri ja moottoriurheilija. Autourheilun saralla hänen tunnetuin saavutuksensa on kaikkien aikojen ensimmäisen Monte Carlo -rallin voitto, mutta hän oli vakio-osanottaja lukuisissa 1900-luvun alun kaupungista-kaupunkiin ajetuissa- sekä Grand Prix -kilpailuissa. Vuonna 1909 hänelle myönnettiin Aéro-Club de France:n toimesta Fédération Aéronautique Internationale -järjestön sertifikaatti numero 11. Vuosina 1909 – 1910 hän kilpaili menestyksekkäästi Euroopassa järjestetyissä ilmailunäytöksissä ja lentokoneiden Grand Prix -kilpailuissa.
Rougier oli myös menestyksekäs liikemies, jolla oli Pariisissa Turcat-Méry -autojen edustus, ja hän hyödynsi menestystään moottoriurheilun saralla, edustamansa merkin myynnin edistämisessä. Ensimmäisen maailmansodan jälkeen Rougier valmisti erän omaa nimeään kantavia autoja, jotka perustuivat Turcat-Méryn alustalle. Rougier teki näihin kuitenkin teknisiä parannuksia ja rakensi korit yksinomaisesti hänen brändilleen sopiviksi.
Rougierille myönnettiin hänen elinaikanaan Ranskan Kunnialegioonan ritariristi, Croix de Guerre sekä ilmailun saavutusten johdosta Médaille de l'Aéronautique.
Autoilu > Autourheilu

Henri Rougierilla oli Pariisissa Turcat-Méry -autojen edustus, ja hän ymmärsi autourheilun saavutusten merkityksen, julkisuuden tuojana ja sitä kautta myyntiä lisäävänä tekijänä.
Toukokuussa 1903 Rougier osallistui 45 hevosvoimaisella Turcat-Mérylla Pariisi-Madrid -autokilpailuun. Tämä dramaattiset piirteet saanut kilpailu keskeytettiin ja tulokset julistettiin sen mukaisesti, missä järjestyksessä kilpailijat saavuttivat Bordeaux'n kaupungin. Rougier oli raskaimman painoluokan yhdeksäs ja yleiskilpailun yhdestoista.
Rougier osallistui 45 HP Turcat-Mérylla Saksassa 17. kesäkuuta 1904 ajettuun Gordon Bennett Cup -kilpailuun. Keisari Wilhelm II oli määrännyt kisan lähtöpaikaksi Taunus-vuoristossa sijaitsevan Homburgin (Bad Homburg vor der Höhe) kaupungin. Rougier käytti 564 kilometriä pitkän kilpailun suorittamiseen 6 tuntia, 46 minuuttia ja 31 sekuntia, sijoittuen kolmanneksi,
Vuonna 1905 Rougier osallistui 7. elokuuta Belgian Bastognessa ajettuun Circuit des Ardennes raskaiden autojen sarjan kilpailuun. Hän ajoi Lorraine-Dietrich -autollaan kisan nopeimman kierroksen, nopeudella 110,25 km/h.
Vuonna 1906 Bastognessa ajetussa Circuit des Ardennes -kilpailussa Rougier ylitti Lorraine-Dietrichillään maaliviivan kolmantena, ajalla 5 tuntia, 50 minuuttia ja 11 sekuntia. Aiemmin samana vuonna ajetussa, ensimmäisessä Ranskan Grand Prix -kilpailussa hän ei sijoittunut.
Vuonna 1907 Rougier osallistui Lorraine-Dietrichillä Dieppessä ajettuun Ranskan Grand Prix'hin, mutta hän joutui keskeyttämään kilpailun viidennellä kierroksella.
Rougier osallistui Lorraine-Dietrichillään toukokuun 19. vuonna 1908 ajettuun Pietari-Moskova -autokilpailuun, mutta joutui keskeyttämään jo kilpailun alkutaipaleella. Samana vuonna hän joutui Lorraine-Dietrichin magneetto-ongelmien takia keskeyttämään Dieppessä ajetun Ranskan Grand Prix'n.
Vuonna 1921 Rougier saavutti Turcat-Mérylla 2. sijan Korsikalla ajetussa Circuit de Corse -kilpailussa.
Vuonna 1923 Rougier osallistui Tours'ssa ajettuun Ranskan Grand Prix -kilpailuun, tällä kertaa Voisin-merkkisellä autolla, mutta hän keskeytti kilpailun 19 kierroksen jälkeen. Samana vuonna Monzassa ajetussa Italian Grand Prix'ssa hän keskeytti 28 kierroksen jälkeen.
Autoilu > Monte Carlo -ralli

Vuonna 1909 Monacon Autoklubi (Sport Automobile Velocipedique Monegasque) alkoi, Monacon silloisen ruhtinaan Albert I:n kehotuksesta, järjestää autourheilutapahtumaa. Tämän  Rallye Automobile Monte Carlo -nimisen tapahtuman tarkoitus oli koota yhteen eri puolilta Eurooppaa matkaan lähteneet osallistujat. Ranskankielinen sana rallye tarkoittaa mm. hilpeähenkistä kokoontumista ja tämä termi on tätä kautta muuttunut määrätyntyyppisiä autokilpailuja tarkoittavaksi sanaksi.
Vuoden 1911 tammikuussa 23 autoa 11:stä eri pisteestä ympäri Eurooppaa lähti kohden Monacoa. Rougier kuului yhdeksän Pariisista 1020 km:n matkalle lähteneen auton joukkoon. Kilpailun voittajaksi julistettiin 25 HP Turcat-Mérylla ajanut Henri Rougier. Rallin lopputulosta määriteltäessä arvosteluperusteina käytettiin ajosuorituksen lisäksi auton yleistä eleganssia, matkustusmukavuutta ja ajoneuvon kuntoa perillesaavuttaessa. Nykyisin tämä saattaa kuulostaa hauskalta tai jopa mielivaltaiselta, mutta tässä yhteydessä tulee muistaa, että autoilu oli ennen I maailmansotaa Euroopassa yläluokan huvia ja tämäntyyppiset "kilpailut" sen mukaista ajanvietettä. Mutta yhtä lailla tulee muistaa, että pitkät luotettavuusajot olivat ajoneuvojen kehitystyössä hyvä keino testata omia saavutuksia tosielämässä, ja siksi niiden merkitys autojen kehitykselle oli todella merkittävä.
Autoilu > Autojen myynti ja valmistus

Turcat-Méry -autojen valmistus sai alkunsa, kun marseillelainen Alphonse Méry osti vuonna 1895 sekä Panhard- & Levassor että Peugeot -ajoneuvot. Hänen nuorempi veljensä Simon Méry ja lankonsa Léon Turcat, molemmat insinöörejä, käyttivät näitä ajoneuvoja omien suunnitelmiensa mukaisten autojen perustana. Heidän tekemiinsä parannuksiin kuului omaa suunnittelua ollut 2,6-litrainen, sähköisellä sytytyksellä varustettu nelisylinterinen moottori, jossa oli jäähdyttimet molemmissa päissä, viisi vaihdetta eteenpäin ja kaksi taakse. Vuonna 1899, auton ollessa myyntivalmis tuote, he perustivat niitä valmistamaan Turcat-Méry & Cie. -yhtiön. Kolmikolla oli läheiset suhteet paroni Adrien de Turckheimiin, joka valmisti De Dietrich- ja Lorraine-Dietrich -autoja.
Rougierista tuli sekä Turcat-Méry- että Lorraine-Dietrich -merkkien pääedustaja Pariisissa ja myös merkkien tärkeä julkisuuskuvaa muokannut henkilö. Side Lorraine-Dietrich -merkin kanssa pysyi vahvana aina I maailmansodan puhkeamiseen, vuonna 1914, saakka. Turcat-Méry lopetti autojen valmistuksen vuonna 1928.
I maailmansodan jälkeen Rougier osti erän vuosien 1913 / 14 Turcat-Méry alustoja, joita hän kehitti mm. moottoreiden ominaisuuksia parantamalla ja lisäämällä niihin ranskalaisen Henri Perrot'n patenttiin perustuvat, kaikkiin neljään pyörään vaikuttavat rumpujarrut. Autojen korien rakentamisesta vastasi mm. pariisilainen koripaja Million Guillet ja ne myytiin nimellä "Rougier".
Ilmailu

Rougier opetteli lentämisen taidon vuonna 1909. Lentokoneena hänellä oli Gnome Omega -moottorilla varustettu Voisin. Marraskuun 18. päivänä vuonna 1909 hänelle myönnettiin Aéro-Club de France:n toimesta Fédération Aéronautique Internationale -järjestön sertifikaatti numero 11. Syyskuussa 1909 järjestetyssä Berliinin Grand Prix -kilpailussa hän voitti palkinnot matkan pituudesta ja lentokorkeudesta. Hänen kilpakumppaninsa, ranskalainen Hubert Latham otti voiton nopeuskilpailussa. Berliinin Grand Prix oli ensimmäinen Saksassa järjestetty lentotapahtuma. Tapahtuman järjestämiseen vaikutti suuresti se yleinen innostus, jonka Orville Wrightin Tempelhofissa ja Potsdamissa, elokuussa 1909, pitämät lentonäytökset olivat saaneet aikaan.
Italian Bresciassa syyskuussa 1909 pidetyssä ilmailutapahtumassa hän otti jälleen voiton lentokorkeudessa, peitoten Curtiss No. 2:lla lentäneen amerikkalaisen Glen Curtissin.
Vuoden 1909 aikana hän kilpaili lisäksi Saksan Frankfurtissa ja Britannian Blackpoolissa pidetyissä tapahtumissa, sijoittuen niissä toiselle sijalle. Vihdoin Antwerpenissä hän otti voiton kaikissa kilpailuissa.
Egyptin Heliopolisissa hän voitti ensimmäisen palkinnon "yhteenlasketut etäisyydet" -kilpailussa ja sijoittui toiseksi "pisin lentoetäisyys ilman pysähdystä" -kilpailussa.
Tammikuussa 1910, Monacossa, Rougier sai osakseen suurta huomiota ylitettyään lentämällä sekä Välimeren että Ranskan ja Monacon rajalla sijaitsevan Mont Agel -vuoren.
Vuonna 1910 Rougier liittyi osakkaaksi insinöörien Antoine Odier ja Raoul Vendôme perustamaan yhtiöön, joka valmisti Odier-Vendôme -kaksitasokoneita. Moottorit näihin koneisiin tomitti Turcat-Méry -yhtiö, jonka toinen perustaja, insinööri Léon Turcat oli myös innostunut lentokoneista. Lentokoneita valmistettiin myös nimellä Turcat-Méry-Rougier.
Aiheesta muualla

Kuvia tai muita tiedostoja aiheesta Henri Rougier Wikimedia Commonsissa
1903 Pariisi-Madrid -autokilpailu. Henri Rougier sijoittui Turcat-Méry -autollaan raskaan luokan sijalle 9. ja oli yleiskilpailun 11.
Henri Rougier ja hänen voitokas 25 HP Turcat-Méry -autonsa, ennen ensimmäistä Monte Carlo -rallia.
1906 Turcat-Méry
Kuva vuoden 1909 Antwerpenin Grande Semaine d'Aviation -tapahtumasta. Henri Rougier ilmassa ranskalaisella Voisin-kaksitasolla.
J. T. R. Sharrock

John Timothy Robin Sharrock (s. 1937) on brittiläinen lintutieteilijä ja kirjailija.
Tohtori Sharrock on kirjoittanut useita lintutieteellisiä kirjoja, joista mainittavimpana Britteinsaarten Lintuatlas The atlas of breeding birds of Britain and Ireland (1976). Hän oli päätoimittaja British Birds-lintulehdessä, ja asuu Bedfordissa Englannissa.
Ilmari Kujansuu

Ilmari Kujansuu (s. 2007[lähde? ]) on nokialainen lapsinäyttelijä, joka näytteli Michael Caffreyn roolissa Tampereen Työväen Teatterin Billy Elliot -musikaalissa. Hän vuorotteli roolissa kahden muun kanssa (kolmoismiehitys). Myöhemmin rooliin tuli lisää esittäjiä. Billy Elliotin lapsinäyttelijät saivat rooleistaan Kalle Kaiharin kulttuurisäätiön Vuoden tamperelainen kulttuuriteko -palkinnon.
Kujansuu on esiintynyt esimerkiksi Ylen tuottamassa televisiosarjassa Lasten tasavalta, komediaelokuvassa Peruna sekä vuonna 2021 kuvatussa tv-sarjassa Munkkivuori.
Aiheesta muualla

https://www.aamulehti.fi/kulttuuri/ohjaajan-imoitus-sai-nokialaispojan-kyyneliin-ilmari-kujansuu-10-nappasi-tttn-suurmusikaalin-paaosan-200601659 (Arkistoitu – Internet Archive)
https://ylojarvenuutiset.fi/2018/10/19/huolellisesti-valmisteltu-billy-elliot-musikaali-kertoo-silmat-avaavasti-pojan-kasvutarinan/#b801c449
https://www.instagram.com/immuzka/ Ilmari Kujansuu Instagramissa
https://www.imdb.com/name/nm11047328/
https://ttt-teatteri.fi/program/billy-elliot/ tietoa TTT:n Billy Elliot -musikaalista
https://yle.fi/aihe/lasten-tasavalta Lasten Tasavalta tv-sarja
Islam Tanskassa

Islam on Tanskan toiseksi suurin uskonto.
Tanskassa oli lokakuussa 2017 Tanskan tilastokeskuksen tietoihin perustuvan Brian Arly Jacobsenin arvion mukaan noin 300 000 muslimia, noin 5,3 prosenttia koko väestöstä. Yli viidesosa maan muslimeista asui Kööpenhaminan ja Frederiksbergin kunnissa, joiden väestöstä he muodostivat noin yhdeksän prosenttia. Jacobsenin arvion mukaan tammikuussa 2015 tanskalaisista muslimeista 18,8 % oli etnisiä turkkilaisia, 11,8 % syyrialaisia, 8,9 % irakilaisia, 8,3 % libanonilaisia, 7,8 % pakistanilaisia, 6,8 % somalialaisia, 5,9 % afganistanilaisia, 4,2 % bosnialaisia, 4,0 % iranilaisia, 3,6 % marokkolaisia ja 20 % muita.
Vuonna 2008 suoritetussa tutkimuksessa Tanskan etnisistä pakistanilaisista, irakilaisista, iranilaisista, turkkilaisista, somalialaisista, jugoslavialaisista ja palestiinalaisista 45 prosenttia identifioitui sunnalaiseksi, 11 prosenttia šiialaiseksi, 23 prosenttia muulla lailla muslimiksi ja 21 prosenttia uskonnottomaksi tai kristityksi.
Holmajärvi (Jällivaara, Kalixjoki)

| Holmajärvi |
| --- | --- |
Maanosa:  Eurooppa
Valtiot:  Ruotsi
Läänit:  Norrbottenin lääni
Maakunnat:  Norrbotten
Kunnat:  Jällivaara, Kiiruna
Koordinaatit:  67°48′51″N, 19°43′30″E
Vesistöalue ja valuma-alueen tietoja
Päävesistöalue:  Kalixjoen vesistö
Valuma-alue:  vesistön pääuomassa
Järveen tulevat joet:  Kalixjoki, Áitejohka
Laskujoki:  Kalixjoki
Järvinumero:  SE752914-166849
Mittaustietoja
Pinnankorkeus:  463,9 m  
Pituus:  5,3 km  
Leveys:  2,8 km  
Rantaviiva:  20,3 km  
Pinta-ala:  6,5092 km²  
Valuma-alue:  1 285,48 km²  
Keskivirtaama:  26,9 m³/s  
Saaria:  15 
 fiHolmajärvi 
Holmajärvi on Ruotsin Norrbottenissa Jällivaarassa ja Kiirunassa sijaitseva järvi, joka kuuluu Kalixjoen vesistöalueeseen. Se sijaitsee noin 20 kilometriä Kiirunasta länteen.
Maantietoa

Järvi on 5,2 kilometriä pitkä, 2,7 kilometriä leveä ja sen pinta-ala on 651 hehtaaria eli 6,51 neliökilometriä. Järvi alkaa yläjuoksun puolella Isosaaresta, jonka kummaltakin puolelta vesireitin vedet laskevat järven saaristoiseen länsipäähän. Länsipää muodostaa kaksi kilometrisen lahden, joka on yli puoli kilometriä leveä. Lahden pohjoisranta päättyy Aitiniemeen, jonka taakse jää suojaisa Aitilahti. Järven lounaisranta muodostaa niemen, jonka pohjoiskärki muodostaa pohjoisrannan kanssa järven luusuan.
Järven rantaviivan pituus on 20,3 kilometriä ja rannat ovat harvaan asuttua seutua. Haja-asutusalueen asutuskeskittymät sijaitsevat Holmajärven kylässä, joka sijaitsee luusuassa, ja kaakkoispään niemessä sijaitsevassa Saivorovassa, joka muodostaa kapean kannaksen Holmanjärven ja Kaalasjärven väliseen uomien ja järvien sokkeloon. Holmajärven kylän kautta kulkee tie 870, joka loppuu lännessä Nikkaluotkaan. Saivorova on kylä ilman kiinteää tieyhteyttä. Kiirunan ja Jällivaaran kuntaraja kulkee järven keskilinjaa myöten.
Historiaa

Holmajärvi mainitaan vanhoissa veroluetteloissa nimellä Ulma Tresk (1594 ja 1595). Järvellä kalastivat Siggevaran tai Lullebynin saamelaiset, jotka kuuluivat Jukkasjärven pitäjän itäosiin.
Vesistösuhteet

Järven valuma-alueen pinta-ala on 1 285 neliökilometriä  ja sen vedenpinnan korkeus on 463,9 metriä mpy. . Järven luusuan keskivirtaama (MQ) on 26,9 m³/s ja keskiylivirtaama (MHQ) 166 m³/s. Kun Laukkujärvestä tulee keskivirtaamana 25,8 m³/s, ei järven omalta lähialueelta tule tulovirtaamaa kuin keskimäärin 1,1 m³/s. Suurin järveen laskevista tunturipuroista on Áitejohka, jonka lähteet sijaitsevat pohjoisilla tuntureilla. Järvi saa siten suurimman osan vedestään Laukkujärvestä ja Holmajärveä voi tämän vuoksi luonnehtia läpivirtausjärveksi. Holmajärvi laskee Kalixjoen järviketjussa seuraavana tulevaan Kaalasjärveen. Kaikki järviketjun järvet kuuluvat Kalixjoen vesistön pääuomaan, joka on järvien välissä ja niiden jälkeen merelle asti nimeltään Kalixjoki.
Huomattavaa

1 2 3  Pituus ja leveys on mitattu karttasivustolta suoraan kartasta. Saarten lukumäärää on arvioitu satelliittikuvasta. .
↑  Haettu ruotsinkielisen wikipedian järviartikkelista Holmajärvi.
↑  Huomautus lainattu artikkelin ruotsinkielisestä artikkelista Holmajärvi, jossa käytettiin lähteenä tätä viitettä.
J. T. Bergqvist

J. T. Bergqvist, (oik. Jukka Tapani Bergqvist), (s. 17. toukokuuta 1957 Helsinki) on suomalainen talouselämän vaikuttaja ja entinen Nokia Oyj:n johtaja. Bergqvist toimi pitkään Nokia Networksin kakkosjohtajana ja Nokian johtoryhmän jäsenenä.
Bergqvist erosi Nokian palveluksesta tammikuussa 2005 lähes samanaikaisesti verkkoliiketoimintaa johtaneen Sari Baldaufin kanssa. Bergqvistin seuraajaksi nimitettiin Mika Vehviläinen verkkoliiketoiminnan teknologia- ja strategiajohtajaksi tammikuussa 2005.lähde tarkemmin?tarvitaan parempi lähde Sitä ennen hän ehti toimia useissa eri johtotehtävissä Nokia-yhtiössä viimeisenä toimenaan Nokian tietoliikenneverkkoihin keskittyvän Networks-ryhmän globaalien liiketoimintayksikköjen vetovastuu. Hän oli myös Nokian johtokunnan jäsen vuodesta 2002 aina eroamiseensa saakka.
Bergqvist on Norvestia Oyj:n hallituksen jäsen vuodesta 2003 lukien ja sveitsiläisen ASCOM AG:n hallituksessa vuodesta 2005.
Helmikuussa 2006 Elektrobit Oyj nimitti J. T. Bergqvistin hallituksen puolipäivätoimiseksi puheenjohtajaksi. EB:tä saneerattiin rajusti. Bergqvistin aikana Elektrobit keskitti liiketoimintaansa voimakkaasti langattomaan wimax-tekniikkaan ja autojen ohjelmistoratkaisuihin. Bergqvist joutui EB:n hallituksen enemmistön kanssa erimielisyyksiin yhtiössä tarvittavista toimista seurauksella, että J.T. Bergqvist erosi yllättäen yhtiön hallituksesta marraskuussa 2008.
Lokakuussa 2011 Bergqvist aloitti työt suomalaisen AinoActiven hallituksen puheenjohtajana. AinoActive on suomalainen yritys joka tarjoaa yrityksille ja julkishallinnolle palveluita ja työkaluja, joiden avulla voidaan parantaa terveyttä työelämässä.
Bergqvist väitteli tekniikan tohtoriksi vuonna 1987 Teknillisestä korkeakoulusta aiheella A type-oriented approach to knowledge-based systems. Hän on toiminut Teknillisellä korkeakoululla sovelletun matematiikan assistenttina ja tietojenkäsittelyopin lehtorina sekä Kauppakorkeakoululla tietojenkäsittelyn apulaisprofessorina. Berqvist toimii Ranskalais-Suomalaisen Kauppakamarin hallituksessa.
Instituto Nacional de Técnica Aeroespacial

Instituto Nacional de Técnica Aeroespacial eli INTA on Espanjan kansallinen ilmailu- ja avaruustekniikan instituutti.
INTA on julkisen sektorin tutkimuskeskus, joka on Espanjan puolustusministeriön alaisuudessa. Sen pääkonttori sijaitsee Torrejón de Ardozissa, joka on Madridin alueella.
INTAlla on noin 1300 työntekijää kolmessa keskuksessaan. Sen tutkimuksen pääkohde on lentotekniikka, mutta noin kolmannes sen budjetista panostetaan avaruustekniikkaan. INTAn budjetti on 130 miljoonaa euroa.
Avaruustekniikka

INTA on toteuttanut Espanjan ensimmäiset omat satelliitit. Nykyisin se osallistuu mm. Mars MetNet Precursor Mission-avaruuslennon suunnitteluun yhdessä Venäjän ja Suomen kanssa.
INTA on eräs Espanjan kansallisen satelliittikaukokartoituksen ohjelman laatijoista.
INTA rahoittaa 3% Ranskan Pleiades-tiedustelusatelliittijärjestelmän kehityskustannuksista. Sen kiinnostus on järjestelmän maa-asemissa.
INTA on kaavailemassa kansallista Ingenio-satelliittia, joka kuvaisi näkyvän valon aallonpituudella etenkin Espanjan aluetta. Missio osallistuisi EU:n GMES- eli Kopernikus-järjestelmään.
Paz puolestaan on INTAn kehittämä X-kaistan tutkasatelliittijärjestelmä.
Aiheesta muualla

Wikimedia Commonsissa on kuvia tai muita tiedostoja aiheesta .
INTAn sivusto
INTAn Madrid Deep Space Network Complex ja sen 70 m antenni, NASAn Deep Space Networkin osa
Jakke Honkanen

Jakke Honkanen vuonna 2005.
Jakke Honkanen (s. 22. toukokuuta 1960) on suomalainen entinen rallin kartanlukija. Hän toimi kartanlukijana 35 vuoden ajan ja lopetti vuonna  2007. Nykyisin Honkanen selostaa Eurosportilla  talviurheilua ja FIA WEC -sarjan ajoja. [lähde? ]
Jaakko Laitinen

Jaakko Laitinen -nimisiä henkilöitä ovat:
Jaakko Laitinen (s. 1938), suomalainen lääkäri ja kirjailija
Jaakko Laitinen (s. 1983), suomalainen jalkapalloilija
Jaakko Laitinen (s. 1981), suomalainen laulaja ja lauluntekijä
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Jaakko Laitinen”, voi hakea sivunnimihaulla, laajalla sivunnimihaulla tai tekstihaulla.
Institutional Venture Partners

| Institutional Venture Partners |
| --- | --- |

Yritysmuoto:  yksityinen
Perustettu:  1980
Perustaja:  Reid Dennis
Kotipaikka:   Menlo Park, Kalifornia
Toiminta-alue:  maailmanlaajuinen
Toimiala:  venture capital- ja kasvurahoitus
Kotisivu:  ivp.com
Infobox OKVirheellinen NIMI-arvo: 
Institutional Venture Partners (IVP) on yhdysvaltalainen pääomasijoitusyhtiö, joka toimii venture capital -rahoittajana jo vakiintuneille yrityksille (yli 10 miljoonan dollarin vuotuinen liikevaihto). IVP hallinnoi noin 2,2 miljardin dollarin sijoitusomaisuutta.
Institutional Venture Partnersin päätoimipaikka on venture capital -rahoittajien mekassa, Piilaakson Menlo Parkin Sand Hill Roadilla. IVP oli yksi varhaisimmista VC-pääomasijoitusyhtiöistä, joka sijoittui alueelle. Yrityksellä on sivutoimipaikka myös San Franciscossa.
Sijoituksia

| 0 | 1 | 2 |
| --- | --- | --- |
|  3Com  Akamai  Ask.com  Borland  CafePress  Cirrus Logic  comScore |  Digital River  Excite  Foundry Networks  HomeAway  Juniper Networks  LSI Corporation  MySQL |  Netflix  Seagate  TiVo  Twitter   Yext   |
Aiheesta muualla

Yrityksen nettisivut
Space Needle

| Space Needle |
| --- | --- |
 Space Needle Yhdysvaltain kansallispäivänä 2011
Tiedot
Sijainti:   Seattle, Washington
Peruskiven muuraus:  1961
Rakennettu:  1962
Avajaiset:  Seattlen maailmannäyttelyssä 21. huhtikuuta 1962
Käyttötarkoitus:  turistikohde
Tila:  valmis
Yritykset
Arkkitehti:  John Graham & Company
Insinööri:  John K. Minasian ja Victor Steinbrueck
Urakoitsija:  Howard S. Wright Construction Co
Omistaja:  Space Needle Corporation
Tekniset tiedot
Kustannukset:  4,5 milj. $
Korkeus
Antenni:  184, 41 m
Ylin kerros:  160 (näköalatasanne) m
Lisää rakennusartikkeleitaArkkitehtuurin teemasivulla
Infobox OKVirheellinen NIMI-arvo: 
Space Needle on torni Seattlessa Washingtonissa Yhdysvalloissa. Se on kaupungin näkyvin maamerkki ja Seattlen symboli. Space Needle rakennettiin Seattle Center -puistoon vuoden 1962 Seattlen maailmannäyttelyyn. Space Needle on 184 metriä korkea, 42 metriä leveä ja painaa 9 550 tonnia. Kun rakennustyöt saatiin valmiiksi, se oli korkein rakennus Mississippijoen länsipuolella. Se on rakennettu kestämään 320 km/h tuuli ja magnitudin 9,5 maanjäristys  – mikä suojelisi tornia niinkin isoilta järistyksiltä kuin vuoden 1700 Cascadian järistys. Tornin katolla on 25 ukkosenjohdatinta, jotka estäisivät suuret vahingot salaman osuessa torniin.
Space Needlessä on 160 metrin korkeudessa näköalatasanne, 152 metrin korkeudessa lahjatavaraliike ja pyörivä SkyCity-ravintola. Molemmilla tasoilla on läpinäkyvä lasinen lattia. Needlen huipulta näkee paitsi Seattlen keskikaupunkia, myös Olympicin vuoriston, Kaskadit, Mount Rainierin, Mount Bakerin, Elliott Bayn ja ympäröivät saaret. Space Needle näkyy usein Seattlesta otetuissa kuvissa, sillä se erottuu selvästi muiden pilvenpiirtäjien joukosta. Tämä johtuu siitä, että torni on noin 60-kerroksisen talon korkuinen ja sijaitsee noin 1,3 kilometrin päässä keskustan pilvenpiirtäjistä.
Vierailijat voivat mennä Space Needlen huipulle hisseillä, jotka kulkevat 16 kilometrin tuntivauhtia. Matka vie 43 sekuntia ja jotkut turistit odottavat monta tuntia päästäkseen edes hetkeksi Needlen huipulle. Tuulisina päivinä hissejä hidastetaan kulkemaan vain kahdeksan kilometrin tuntivauhtia. Space Needle julistettiin historialliseksi maamerkiksi 9. huhtikuuta 1999.